Pozdravljeni učenci,

Danes preglejte kratek sestavek o športnem obnašanju, zapomnite si 10 zlatih pravil.

Izkoristite pa tudi lepo vreme in pojdite na krajši sprehod ali lahkoten tek v naravo, seveda sami. Lahko mi tudi sporočite kako športno preživljate epidemijo.

Lp

Stojan Koren

**ŠPORTNO OBNAŠANJE (**[**FAIR PLAY**](http://www.sportikus.org/)**). KAJ JE TO?**

Fair play sta angleški besedi in dobesedno pomenita "poštena igra". Pri nas se je izraz udomačil oz. uporabljamo izraz športno obnašanje. Športno obnašanje danes pomeni zelo veliko: poštenost pri igri; spoštovanje dogovorjenih pravil in nasprotnika; dostojno prenašanje porazov in zmag; spoštljiv odnos do gledalcev in sotekmovalcev; zahvalo za sodelovanje sotekmovalcu - svojemu navideznemu nasprotniku v igri; varstvo narave ter varovanje lastnega in skupnega premoženja; izogibanje nikotinu, alkoholu in nedovoljenim snovem (dopingu). Zato šport ni vojna. Nasprotnik ni sovražnik. Spoštuj nasprotnika, šport je igra!

**10 ZLATIH PRAVIL ŠPORTNEGA OBNAŠANJA**

* Igraj na zmago.
* Igraj pošteno.
* Spoštuj pravila igre.
* Spoštuj nasprotnike, soigralce, sodnike, uradne osebe in gledalce.
* Sprejmi poraz z dostojanstvom.
* Zavzemaj se za interese športa.
* Zavrni podkupovanje, mamila, rasizem, nasilje in druge nevarnosti športa.
* Pomagaj pri razkrivanju podkupovanja.
* Razkrij tiste, ki skušajo osramotiti šport.
* Spoštuj vse, ki si prizadevajo za dober sloves športa.